***Socialpædagogerne Østjyllands Pris 2017 går til***

**Tillidsrepræsentanterne i Voksenhandicap i Hedensted Kommune**

– I kredsen sender vi klare meldinger, når noget ikke er godt nok. Det gjorde vi i et tæt samarbejde med tillidsrepræsentanterne på Voksenhandicap-området i Hedensted Kommune, da kommunen valgte at sende samtlige 93 medarbejdere i Voksenhandicap en afskedigelse via e-Boks en søndag aften, sagde kredsformand Gert Landergren Due, da han afslørede årets prisvindere. Og han fortsatte:

– Efterfølgende har I vist handlekraft, parathed og mod i den proces, vi har været igennem. I har også leveret 43 konkrete eksempler på konsekvenserne af den massive omlægning af arbejdstiden. I afkrævede også Hedensted Kommune svar på, hvad medarbejderne fremover skal gøre i de konkrete situationer. I har i det hele taget formået at holde fokus på sagen, og I har leveret et gedigent stykke fagforeningsarbejde. Derfor har I fortjent årets pris.

– Så stor tak til jer. Hils jeres TR-kammerater, som ikke er her i dag. Hils også jeres kolleger og sig til dem, at prisen skal minde alle om, at det betaler sig at være medlem af en fagforening og have dygtige tillidsrepræsentanter, der både kan råbe op og samtidig trodse følelsen af at være blevet behandlet rigtig dårligt – og så komme videre sammen.